Burjassot crea una borsa de treball per a la cobertura de la vacant de responsable de Noves Tecnologies en l’IMCJB
2025-07-24

L’Institut Municipal de Cultura i Joventut de Burjassot ha publicat les bases de la convocatòria del procediment selectiu per a la constitució urgent d’una borsa de treball de funcionaris interins per a la substitució del lloc de cap de Noves Tecnologies que, en l’actualitat, es troba vacant en la plantilla d’aquest organisme autònom.

En l’actualitat, la prestació d’aquest servei no es pot realitzar amb un funcionari/a de carrera de l’IMCJB, pel fet que el titular del lloc està prestant una comissió de serveis a l’Ajuntament de Burjassot. La plaça objecte de la convocatòria pertany al Grup A, Subgrup A2 dels establits en l’article 76 del Reial decret legislatiu 5/2015, de 30 d’octubre, pel qual s’aprova el text refós de l’Estatut Bàsic de l’Empleat públic i està enquadrada en l’escala d’Administració Especial, sub escala tècnica, de la plantilla de l’IMCJB.

CONSULTAR ACÍ LES BASES

Les funcions de Prefectura en l’àrea de Noves Tecnologies vénen establides en la Relació de Llocs de treball del MCJB i passen per, entre altres (consultar bases), l’elaboració de projectes, estudis i informes per a la posada en funcionament dels diferents sistemes tecnològics implantats en l’IMCJB; planificació, gestió, supervisió i manteniment dels diferents sistemes informàtics utilitzats per l’IMCJB; realització directa o concertada de les auditories de dades i implantació dels sistemes de seguretat necessaris per a garantir el manteniment actualitzat del compliment de les obligacions legals derivades de la legislació vigent o el desenvolupament de les aplicacions i utilitats necessàries per a l’adaptació i evolució de la plataforma de serveis d’internet, així com per als serveis de la intranet de l’organisme autònom.

La borsa de treball que es genere amb aquesta convocatòria tindrà la vigència necessària per a atendre les substitucions mentre continue vacant aquest lloc de treball i el procés de selecció es realitzarà mitjançant concurs de mèrits.

Les persones interessades han de presentar, tant la sol·licitud com la documentació requerida en les bases, en sobre tancat, en el registre d’entrada de l’Ajuntament de Burjassot (Plaza Emilio Castelar, 1, CP 46100-Burjassot). El termini de presentació de sol·licituds i de la documentació requerida serà de deu dies naturals, a partir del següent al de la publicació de l’anunci de la convocatòria en un dels periòdics d’àmplia difusió a nivell provincial (ANUNCI PUBLICAT EL 8 D’AGOST). La no presentació de la sol·licitud, dins del termini i en la forma escaient, suposarà la inadmissió de l’aspirant al procés selectiu.

Tant les bases com tota la informació relacionada amb aquesta convocatòria poden consultar-se en el Tauler d’anuncis de Burjassot així com en la Seu Electrònica de l’IMCJB i en el Portal de Transparència.